Papersnake/gushiwen huggingface dataset:
江月晃重山 其一 中秋客窗
邵亨贞（元代）

碧树天香带露，朱楼翠袖欹寒。夜深人醉碧阑干。

珑玲影，长是夜帘看。

又见庭前素魄，何堪镜里朱颜。十年一梦此身闲。

西窗悄，诗兴颇相关。
满庭芳（春寿太守）
毕大节（宋代）

玉笋就华，紫荷香润，宴闲密侍西清。碧幢金节，仍尹凤皇城。须西千龄庆遇，丹霄上、重叠恩荣。时多暇，湖山丽景，许酒乐升平。

新春。逢诞日，莺花渐好，初过烧灯。想笙歌丛里，醉赏瑶觥。占尽人间福寿，行看取、稳赞机衡。貂蝉映，朱颜绿鬓，沙路马蹄轻。
题败荷鹡鸰图
林廷模（明代）

写生谁执黄荃笔，貌出江南秋半幅。芰荷零乱菰蒲寒，凉飙吹动银塘绿。

鹡鸰栖飞两不宁，似忆同群隔存没。眼底岂无鸥鹭俦，不是知心肯相恤。

因之忽动连枝思，临题无语伤心曲。
喜钱申伯病起二首 其二
张元干（宋代）

花飞伤宿雨，山润照清晨。念子经时卧，嗟予一味贫。

稍闻疏药饵，遐想整衣巾。何日扶藜出，相陪醉晚春。
杂书示陈国佐胡元茂四首
陈与义（宋代）

昔吾同年友，壮志各南溟。
十年风雨过，见此落落星。
秀者吾元茂，众器见鼎铏。
许身稷契间，不但醉六经。
时逢下车揖，慰我两眼青。
勿忧事不理，伯始在朝廷。
送潘景升北游八首
梅守箕（明代）

顾瞻帝京，宫阙峨峨。
左肩沧海，右带浊河。
太行接辇，凭嵩界华。建瓴之势，万国是仪。
丁已七月望湖上书事
姜夔（宋代）

白天碎碎如析绵，黑天昧昧如陈玄。
白黑破处青天出，海月飞陈光尚湿。
是夜太史秦月蚀，三家各自矜算术。
或云七分或食既，或云食书不在夕。
上令御史登吴山，下视海门监月出。
年陈历失无人修，三家之说谁为优。
乍如破镜光炯炯，渐若小儿初食饼。
时方下令严禁铜，破镜何为陈海东。
天边有饼不可食，闻产饥民满淮北。
是镜是饼且勿论，须臾还我黄金盆。
金盆当空四山静，平波倒浸云天影。
下连八表共此光，上接银河通一冷。
御史归家太史眠，人间不闻钟鼓传。
白石道人呼钓船，一瓢欲酌湖中天。
荷叶摆头君睡去，西风急送敲窗句。
再和韵上石塘吴
王奕（元代）

不能随调转商宫，独抱瑶琴过鲁东。
霜满乌庭无过雀，非君谁与借东风。
感春
李处权（宋代）

春风欲裂石，春云如鼓涛。
况复横来雨，檐溜声连宵。
畸人早盥帻，散目临亭皋。
挽折户外柳，吹残竹间桃。
慨然念芳物，摧抑适所遭。
因之感时节，幽愤空忉忉。
少年亦弃置，自引瓶中醪。
醉后眼生缬，孤坐清吟高。
句
曾慥（宋代）

云连三峡苍茫外，人在千峰紫翠间。
少保李公挽词
楼钥（宋代）

戚闬疏恩厚，勋门积庆馀。弓弯飞将臂，架插邺侯书。

六纛秦官重，三槐汉相如。惜哉终半百，闻者为欷歔。
感旧诗卷
白居易（唐代）

夜深吟罢一长吁，老泪灯前湿白须。

二十年前旧诗卷，十人酬和九人无。
丙申南归渡洞庭作
李稷勋（清代）

天际婵媛帝子灵，君山云白竹烟青。五更凉雨沉秋雁，一叶西风下洞庭。

涕泪尊前孤剑泣，悲歌水上大鱼听。年来苦作伤心梦，愁向湘川夜夜醒。
郊祀庆成并进状
曾巩（宋代）

即祚讴歌后，钦柴礼数新。
盛容超旷代，乐贡尽殊邻。
宿戒临行殿，宵兴绝众臣。
立须空便泬，步进却柔姻。
外物虽多品，天心在一纯。
高灵终享德，群望亦依仁。
暗蔼如无间，迟延若可亲。
欲知精意答，预睹太和臻。
积噎没遥甸，浮阳上绮闉。
矞云生斐亹，爱景驻逡巡。
厚庆归清庙，余釐及兆人。
还宫动前跸，喜气入韶钧。
真州江亭
彭汝砺（宋代）

潮落淮风怒不收，升州一日到真州。多情杨柳能青眼，底事波澜亦白头。
再和邦求一首
李正民（宋代）

曾缀枫宸供奉班，异乡飘泊若为欢。翟公罗雀交情见，郑老无毡客坐寒。

稍喜羽书清紫塞，欲从鞍马愧儒冠。箧中未有归田赋，敢谓临波意便阑。
一生
释文珦（宋代）

一生踪迹任浮沉，两鬓生为雪易侵。
不可破除唯道义，最难凭托是人心。
清溪路口閒云合，白版门前落叶深。
老子衰年懒酬应，若非同伴莫相寻。
答内翰学士
舒雅（宋代）

清贵无过近侍臣，多情犹忆旧交亲。
金莲烛下裁诗句，麟角峰前寄隐沦。
和气忽飘燕谷暖，好风徐起谢庭春。
缄藏便是山家宝，留与儿孙世不贫。
高宗皇帝挽词二首
倪思（宋代）

稽古神文焕，中兴武烈光。
挈图亲授子，体道妙为皇。
万乘隆尊养，千龄甫寿康。
龙湖俄趣驾，遽返白云乡。
和袭美钓侣二章
陆龟蒙（唐代）

一艇轻撶看晓涛，接z5抛下漉春醪。

相逢便倚蒹葭泊，更唱漉歌擘蟹螯。

雨后沙虚古岸崩，鱼梁移入乱云层。

归时月堕汀洲暗，认得妻儿结网灯。
送程给事知越州
崇大年（宋代）

三朝风迹号名臣，十道宣劳德在民。
大笔有功争造化，宏才无地展经纶。
方登青琐瞻天近，又驾朱轓抚俗频。
宸眷正隆时望重，伫趋严召秉陶钧。
梁湖道上
陈允平（宋代）

东风酒旆斜，浦口第三家。
谷鸟鸣春树，江鸥起暮沙。
故乡山渐近，曲岸柳初芽。
客路归心切，孤帆带落霞。
辞剑图为学士胡公赋
金幼孜（明代）

楚平席僣伪，任邪斥忠良。伍奢既就烹，子胥遂奔亡。

出疆适吴会，追者何太忙。行行至江浒，欲渡津无梁。

邂逅得渔父，哀穷济以航。感此脱危厄，解剑聊为偿。

父也义不受，长揖增慨慷。嗟彼寰中人，结交布周行。

刎颈誓莫逆，笑谈出肝肠。一朝婴祸患，变情非故常。

父也谅非旧，急难恤劻勷。利害等丝发，万金一毫芒。

高风振颓俗，百世仰馀光。夫子尚志节，抚图不能忘。

写之置座隅，怀古意何长。斯人不可见，三复涕沾裳。
秋华十咏次如山 其八 金钱
邵宝（明代）

子母钱成不用蚨，朝朝庭下见金夫。采来若也堪沽酒，道上人人醉欲扶。
初夏幽居
陆游（宋代）

东园梅熟杏初丹，老子披襟每不冠。
古砚坡陀麝煤绿，小山葱蒨石盆寒。
移床剩欲眠松坞，鼓枻还思泊蓼滩。
未用丝毫辨差等，黄尘终胜客长安。
五郊乐歌五首 其五 黑帝高明乐
佚名（隋代）

虹藏雉化。告寒。冰壮地坼。年殚。日次月纪。方极。九州万邦。献力。

叶光是纪。岁穷。微阳潜兆。方融。天子赫赫。明圣。享神降福。惟敬。
紫溪过日
陈淳（宋代）

日露雪头红玉盘，氤氲和气霭人寰。
回眸万素无从觅，依旧千山列翠鬟。
雅山分韵得开字
陈镒（明代）

雅山昔已到，暇日还重来。从游总閒逸，杖策聊徘徊。

携尊玩松竹，褰衣坐莓苔。心舒野夷旷，目纵山崔巍。

适此象外趣，涤我区中埃。晤言若有得，冲襟豁然开。
送太博知荣州
魏野（宋代）

莫叹迢迢远帝京，且怜叱驭继家声。
歌钟竞出棠郊送，鼓角应过剑阁迎。
椶叶带风惊玉勒，梅花和雪照红旌。
下车遥想无余事，政誉遥同在陕城。
仲本别去才半月尔瞻恋不啻如隔岁奉比寄怀
虞俦（宋代）

纷纷覆雨与翻云，只有吴人不世情。
穷迫每怜长袖舞，别离愁听短歌行。
春波碧草连南浦，朝雨垂杨拂渭城。
丝竹未应陶写得，向来肝胆为渠倾。
独骏图
毛直方（宋代）

连天苜蓿青茫茫，盐车鼓车纷道傍。
肉骏汗血不可常，权奇倜道晦若藏。
五之六之无留良，如此独步何堂堂。
日三品豆慎所尝，天闲逸气谁能量。
一尺之箠五尺韁，了与辔络俱相忘。
大仆御直俨冠裳，庭前榻上婉清扬。
有诏有诏且勿忙，一洗凡马銮锵锵。
我观此图笔意长，欲言尚寄田子方。
妙庭观
曾表勋（宋代）

小溪一曲绕山绿，虎绕龙蟠记丹熟。
空想云軿佩玉鸣，夜深屋角风吹竹。
刘振之访别举似喜雨诗次韵
苏泂（宋代）

尺泽霏微起寸阴，稍苏焦槁见青青。
便疑菽粟中天降，绝喜阶除半夜听。
访我尚其新旧雨，话归还忆短长亭。
交游若问今何似，世味谙来似楚萍。
重修岳阳楼记(节选)
张德容（清代）

光绪己卯，楼基坼裂，及大有倾塌之势，中丞邵公命葺而修之，经费未集，而容以考绩北上。既而回岳，德化李公来湘中，命以茶厘为修楼之资，其不敷者，劝四邑（巴陵、平江、临湘、华容）绅富足之。乃于原基之后，加筑六丈有奇，建正楼其上，左仙梅亭，右则三醉楼，皆视旧制有加。前临洞庭，为之驳岸以御水，楼之左右各增施二楹，为登楼者憩息之所，其楼前雉堞亦加坚筑，以固吾圉焉！
贺陈正之得男
方回（元代）

初喜明珠入掌中，良由善念与天通。
吉祥预报长庚梦，福德应临长子宫。
急写贺书端不错，滥叨佳集顾何功。
此诗特为高门庆，大似麟经记鲁同。
醉落魄（次韵斯远）
韩淲（宋代）

风高木落。壮心万里空回薄。振衣待把尘埃濯。声里斜阳，孤起衣楼角。

人生谁会谁为错。年来但觉多离索。黄花照地浑开却。华发如斯，同和醉落魄。
送抚州通判袁世弼寺丞
梅尧臣（宋代）

帆疏疏，纤绿蒲，二十四幅轻江湖。
高秋逆水上天去，朝过瓜步暮濡须。
长风沙顼问鲤鱼，大孤山侧鸣寒乌。
鱼腹无书报家信，凭乌为到西山区。
西山松柏应更好，及取之官来拜扫。
赠段十
王浍（元代）

相识风尘下，斯文伯仲间。骑驴逢圣日，扪虱对秋山。

忠信偏成拙，支离最得閒。秦川贵公子，早计适荆蛮。
辞世颂
释净慈东叟（宋代）

南山末后句，未举先分付。生也何曾生，死也何曾死。
和学士秋怀一十五首
李弥逊（宋代）

官居城郭枕山根，嬉语儿童亦带村。
老子痴顽甘避俗，欲从社叟学方言。
感旧
陆游（宋代）

早发金堆市，更衣石柜亭。
滩声秋後壮，山色雨余青。
道泞愁车辙，桥危避驼铃。
功名竟何在？抚事感颓龄。
道值旧识潮予策䮿之官口占答之
谢与思（明代）

楼头少妇厌浓妆，对坐菱花脱玉珰。姊姒不知怜素质，却疑羞涩便缘郎。
赠别宣上人
白居易（唐代）

上人处世界，清净何所似。似彼白莲花，在水不著水。

性真悟泡幻，行洁离尘滓。修道来几时，身心俱到此。

嗟余牵世网，不得长依止。离念与碧云，秋来朝夕起。
赴遂宁进士期集即席赋
魏了翁（宋代）

聘币鸣驺选实才，辇输使者作行媒。
般添春意和毡墨，嗺送花风上翠桅。
世论且然聊尔耳，诸君行矣勉之哉。
邦人此意毋虚辱，满贮香名万里回。
遣兴勉友人
张咏（宋代）

人生三万六千日，二万日中愁苦身。
惟有无心消遣得，有心到了是痴人。
谒金门
赵崇（宋代）

春意泄。香重一枝梅雪。寒透玉壶冰暗结。玉奴情更劣。

似语还羞奇绝。妒白怜红时节。酒力未醒双眼缬。一帘风弄月。
送参议吴郎中
王十朋（宋代）

扁舟西溯蜀江长，邂逅论交得老苍。幕客可能淹杜甫，郎官谁老识冯唐。

梅花开日方联事，柳絮飞时遽趣装。我过洞庭应有日，定须来扫盖公堂。
南归途中述怀 其二
李流芳（明代）

饥寒未必解相驱，衣食天生定有无。量腹齑盐犹可办，遮形缯有亦何须。

还思心累非贫贱，却为身安长惰愚。苦行家风穷活计，大都节约是良图。
题渝江萧氏园亭 其三
戴复古（宋代）

近市嚣尘远，幽居古意存。诗人常下榻，俗子莫登门。

日坐图书府，时开风月樽。野夫因到此，忘却海云村。
筱岫在署时，于书室墙侧植竹一枝，至秋倏生十笋，蓊然成林，为之一快
孙元衡（清代）

墙下种青玉，亭亭惟一竿。对此孤竹君，珍重同琅玕。

渡海不忍别，挥杯与盘桓。慇勤属长须，毋使僮仆残。

方秋四气备，芽笋纷以攒。稚子脱新锦，老龙恋深蟠。

枝垂苍藓上，梢罥青云端。来风动葳蕤，防露见檀栾。

清吟致遥想，匪直报平安。
有客一首寄温陵史君赵侍郎涯
五迈（宋代）

有客室自泉，为我出嘉话。
泉得赵史君，谁人不称快。
天生冰玉姿，系出龟琴派。
标峻埒昭回，气清融沆瀣。
方在谏省时，明绅推鲠介。
及膺承宣命，未到心解。
真李报政后，纪纲日大坏。
有坐泉山堂，不守盂水戒。
户庭交贾胡，宝货通买卖。
继者廉而慈，卧疴力衰惫。
暴吏恃饕官，诛求及菅蒯。
大姓及细民，怨仇眦睚。
我公方下车，当食辄兴谓。
寮必爱贪泉，争饮淡怪。
予将辈元结，谁肯伍樊哙。
职曹与舶属，时号大驵侩。
两疏劾四凶，人喜如爬疥。
州胥富盖藏，至则击以械。
曰此其渠魁，岂止为罥絓。
县官庇黠胥，期限稍宽解。
山判吁可惊，即日命追解。
惟仁必有勇，勇去禾中稗。
良善苦势家，至则行决决。
府史例橐奸，今仍听自败。
无欲始能刚，拔园中薤。
我起胆四方，风涛极澎湃。
砥柱设无人，沦胥靡所届。
理欲差毫芒，公私分限界。
公坚硬脊梁，浮荣等草芥。
出处民戚休，行藏道隆杀。
授公以师旄，一路息彫瘵。
位公以中书，举世警矇聩。
宇宙倘若清明，行有大除拜。
作歌者休人，江猜生迈。
杏村闻其友谢昌元及二赵一家俱入翰苑
赵某（宋代）

归来白鹿岩边屋，清得门庭冷似冰。
公事中原双短鬓，帝乡孤梦一青灯。
带烟锄菊閒教仆，和月折梅时寄僧。
见说道山应咫尺，同时俊彦尽先登。
华胥引 题华胥杨妃春睡图
董元恺（清代）

玉精临砌，绮阁移春，夜明帘影。雾鬓烟鬟，四肢红玉轻云映。

罗雾汗拭桃花，恰海棠厮并。翠枕支痕，睡起横波微晕。

好梦谁惊，似忽被、渔阳唤醒。钿合钗分，谁想花冠不整。

早是粉本流传，画图重省。一幅生绡，消得银屏昼永。
闲趣
陆游（宋代）

同侪零落晓星稀，久住人间岂自期。
衰病已成垂白叟，春寒又到牡丹时。
溪边唤客闲持钓，灯下留僧共覆棋。
一日转头还过却，纷纷世事不须知。
黄叶
显清（清代）

连宵旅馆听秋风，起卷疏帘眼界空。一径淡烟山寺外，数峰苍界夕阳中。

始知世态随时变，看到秋林岂昔同。若过圣湖新景地，何须重问梵王宫。
题画
项景襄（清代）

闲来结得小茅亭，但识烟云月露形。历日不书藤叶纸，年年只记柳条青。
出门见明月
吕本中（宋代）

出门见明月，入门思故人。故人如此月，一见一回新。

明月相见多，故人相见少。问尔何因缘，长似此月好。

故人在何处，南北东西路。明月在咫尺，夜夜庭前树。

明月莫亏缺，故人莫离别。愿月如故人，故人亦如月。
结客少年场行
虞世南（唐代）

韩魏多奇节，倜傥遗声利。
共矜然诺心，各负纵横志。
结交一言重，相期千里至。
绿沉明月弦，金络浮云辔。
吹箫入吴市，击筑游燕肆。
寻源博望侯，结客远相求。
少年怀一顾，长驱背陇头。
焰焰戈霜动，耿耿剑虹浮。
天山冬夏雪，交河南北流。
云起龙沙暗，木落雁门秋。
轻生殉知己，非是为身谋。
三峡
郦道元（南北朝）

自三峡七百里中，两岸连山，略无阙处。重岩叠嶂，隐天蔽日，自无亭午夜分，不见曦月。(阙 通：缺；重岩 一作：重峦)

至于夏水襄陵，沿溯阻绝。或王命急宣，有时朝发白帝，暮到江陵，其间千二百里，虽乘奔御风，不以疾也。(溯 同：泝；暮到 一作：暮至)

春冬之时，则素湍绿潭，回清倒影，绝巘多生怪柏，悬泉瀑布，飞漱其间，清荣峻茂，良多趣味。

每至晴初霜旦，林寒涧肃，常有高猿长啸，属引凄异，空谷传响，哀转久绝。故渔者歌曰：“巴东三峡巫峡长，猿鸣三声泪沾裳。”
明堂庆成二十韵
周必大（宋代）

亲飨严三岁，邦彝重九筵。
祖宗垂统大，天地着功全。
惟睿崇昭报，于时展吉蠲。
发挥皇佑日，润色绍兴年。
稽古千龄契，斋心十日专。
揭名新扁榜，书册屏荤膻。
假庙阴云剥，升禋皓月团。
无风摇烛影，有瑞灿星躔。
不值连宵雨，那彰倏霁天。
贰觞犹翼翼，百拜愈乾坤。
归次徒劳奏，回班特许朘。
贺仪随仗入，霈泽御楼宣。
献胙金丝合，簪花锦绣鲜。
慈皇颜有喜，圣孝古无前。
和气腾都邑，欢声遍海壖。
祺祥应曼羡，寿禄自绵延。
臣也刍荛贱，恩斯雨露偏。
执绥华盖里，草赦玉堂边。
第颂甘居后，逢辰幸独先。
四方今日靖，申诵我将篇。
湘江曲
张籍（唐代）

湘水无潮秋水阔，湘中月落行人发。
送人发，送人归，白蘋茫茫鹧鸪飞。
金陵即事
钱秉镫（清代）

秋山无树故崚嶒，几度支筇未忍登。
荒路行愁逢牧马，旧交老渐变高僧。
钟楼自吼南朝寺，佛塔还燃半夜灯。
莫向雨花台北望，寒云黯淡是钟陵。
自京之楚州
李复（宋代）

隋柳桥边一问津，便将行止付舟人。
土风入眼乡闾异，客路关心童仆亲。
淮水烟开渔市晓，龟山云动佛香春。
共传米价年来贱，取次东游不畏贫。
题太常寺丞吕仲善寄弟仲铉双雁图
唐文凤（明代）

黄芦叶飐晚风轻，何事离群独自鸣。云阔天高行已断，江湖遥忆弟兄情。
界牌铺
彭九成（宋代）

地僻人家早掩关，行人忙逐暮鸦还。
急风花落隔墙树，暗雨乌啼何处山。
蜡梅二绝黄鲁直云王都尉有之邀同赋
孔武仲（宋代）

清嫌冰麝俗，淡学池鹅黄。
情知不是蜡，风定有余香。
淝水之战
司马光（宋代）

太元八年，秋，七月。

秦王坚下诏大举入寇，民每十丁遣一兵；其良家子年二十已下，有材勇者，皆拜羽林郎。又曰：“其以司马昌明为尚书左仆射，谢安为吏部尚书，桓冲为侍中；势还不远，可先为起第。”良家子至者三万余骑，拜秦州主簿赵盛之为少年都统。是时，朝臣皆不欲坚行，独慕容垂、姚苌及良家子劝之。阳平公融言于坚曰：“鲜卑、羌虏，我之仇雠，常思风尘之变以逞其志，所陈策画，何可从也！良家少年皆富饶子弟，不闲军旅，苟为谄谀之言以会陛下之意耳。今陛下信而用之，轻举大事，臣恐功既不成，仍有后患，悔无及也！”坚不听。

八月，戊午，坚遣阳平公融督张蚝、慕容垂等步骑二十五万为前锋；以兖州刺史姚苌为龙骧将军，督益、梁州诸军事。坚谓苌曰：“昔朕以龙骧建业，未尝轻以授人，卿其勉之！”左将军窦冲曰：“王者无戏言，此不祥之征也！”坚默然。

慕容楷、慕容绍言于慕容垂曰：“主上骄矜已甚，叔父建中兴之业，在此行也！”垂曰：“然。非汝，谁与成之！”

甲子，坚发长安，戎卒六十余万，骑二十七万，旗鼓相望，前后千里。九月，坚至项城，凉州之兵始达咸阳，蜀、汉之兵方顺流而下，幽、冀之兵至于彭城，东西万里，水陆齐进，运漕万艘。阳平公融等兵三十万，先至颍口。

诏以尚书仆射谢石为征虏将军、征讨大都督，以徐、兖二州刺史谢玄为前锋都督，与辅国将军谢琰、西中郎将桓伊等众共八万拒之；使龙骧将军胡彬以水军五千援寿阳。琰，安之子也。

是时，秦兵既盛，都下震恐。谢玄入，问计于谢安，安夷然，答曰：“已别有旨。”既而寂然。玄不敢复言，乃令张玄重请。安遂命驾出游山墅，亲朋毕集，与围棋赌墅。安棋常劣于玄，是日，玄惧，便为敌手而又不胜。安遂游陟，至夜乃还。桓冲深以根本为忧，遣精锐三千入卫京师；谢安固却之，曰：“朝廷处分已定，兵甲无阙，西藩宜留以为防。”冲对佐吏叹曰：“谢安石有庙堂之量，不闲将略。今大敌垂至，方游谈不暇，遣诸不经事少年拒之，众又寡弱，天下事已可知，吾其左衽矣！”

冬，十月，秦阳平公融等攻寿阳。癸酉，克之，执平虏将军徐元喜等。融以其参军河南郭褒为淮南太守。慕容垂拔郧城。胡彬闻寿阳陷，退保硖石，融进攻之。秦卫将军梁成等帅众五万屯于洛涧，栅淮以遏东兵。谢石、谢玄等去洛涧二十五里而军，惮成不敢进。胡彬粮尽，潜遣使告石等曰：“今贼盛粮尽，恐不复见大军！”秦人获之，送于阳平公融。融驰使白秦王坚曰：“贼少易擒，但恐逃去，宜速赴之！”坚乃留大军于项城，引轻骑八千，兼道就融于寿阳。遣尚书朱序来说谢石等，以为：“强弱异势，不如速降。”序私谓石等曰：“若秦百万之众尽至，诚难与为敌。今乘诸军未集，宜速击之；若败其前锋，则彼已夺气，可遂破也。”

石闻坚在寿阳，甚惧，欲不战以老秦师。谢琰劝石从序言。十一月，谢玄遣广陵相刘牢之帅精兵五千人趣洛涧，未至十里，梁成阻涧为陈以待之。牢之直前渡水，击成，大破之，斩成及弋阳太守王咏，又分兵断其归津，秦步骑崩溃，争赴淮水，士卒死者万五千人。执秦扬州刺史王显等，尽收其器械军实。于是谢石等诸军，水陆继进。秦王坚与阳平公融登寿阳城望之。见晋兵部阵严整，又望八公山上草木，皆以为晋兵，顾谓融曰：“此亦勍敌，何谓弱也！”怃然始有惧色。

秦兵逼淝水而陈，晋兵不得渡。谢玄遣使谓阳平公融曰：“君悬军深入，而置陈逼水，此乃持久之计，非欲速战者也。若移陈少却，使晋兵得渡，以决胜负，不亦善乎！”秦诸将皆曰：“我众彼寡，不如遏之，使不得上，可以万全。”坚曰：“但引兵少却，使之半渡，我以铁骑蹙而杀之，蔑不胜矣！”融亦以为然，遂麾兵使却。秦兵遂退，不可复止。谢玄、谢琰、桓伊等引兵渡水击之。融驰骑略陈，欲以帅退者，马倒，为晋兵所杀，秦兵遂溃。玄等乘胜追击，至于青冈。秦兵大败，自相蹈藉而死者，蔽野塞川。其走者闻风声鹤唳，皆以为晋兵且至，昼夜不敢息，草行露宿，重以饥冻，死者什七、八。初，秦兵少却，朱序在陈后呼曰：“秦兵败矣！”众遂大奔。序因与张天锡、徐元喜皆来奔。获秦王坚所乘云母车。复取寿阳，执其淮南太守郭褒。

坚中流矢，单骑走至淮北，饥甚，民有进壶飧、豚髀者，坚食之，赐帛十匹、绵十斤。辞曰：“陛下厌苦安乐，自取危困。臣为陛下子，陛下为臣父，安有子饲其父而求报乎！”弗顾而去。坚谓张夫人曰：“吾今复何面目治天下乎！”潸然流涕。

是时，诸军皆溃，惟慕容垂所将三万人独全，坚以千余骑赴之。世子宝言于垂曰：“家国倾覆，天命人心皆归至尊，但时运未至，故晦迹自藏耳。今秦主兵败，委身于我，是天借之便以复燕祚，此时不可失也，愿不以意气微恩忘社稷之重！”垂曰：“汝言是也。然彼以赤心投命于我，若之何害之！天苟弃之，何患不亡？不若保护其危以报德，徐俟其衅而图之！既不负宿心，且可以义取天下。”奋威将军慕容德曰：“秦强而并燕，秦弱而图之，此为报仇雪耻，非负宿心也；兄奈何得而不取，释数万之众以授人乎？”

垂曰：“吾昔为太傅所不容，置身无所，逃死于秦，秦主以国士遇我，恩礼备至。后复为王猛所卖，无以自明，秦主独能明之，此恩何可忘也！若氐运必穷，吾当怀集关东，以复先业耳，关西会非吾有也。”冠军行参军赵秋曰：“明公当绍复燕祚，著于图谶；今天时已至，尚复何待！若杀秦主，据邺都，鼓行而西，三秦亦非苻氏之有也”！垂亲党多劝垂杀坚，垂皆不从，悉以兵授坚。平南将军慕容暐屯郧城，闻坚败，弃其众遁去；至荥阳，慕容德复说暐起兵以复燕祚，暐不从。

谢安得驿书，知秦兵已败，时方与客围棋，摄书置床上，了无喜色，围棋如故。客问之，徐答曰：“小儿辈遂已破贼。”既罢，还内，过户限，不觉屐齿之折。
皇帝上平上皇帝寿乐曲·再举酒用大椿之曲
崔敦诗（宋代）

培植自古，质淳以全。
凌傲霜雹，盘薄风烟。
朝菌焉识，楚蓂讵肩。
耸柯擢干，终古苍然。
送立上人离天竺讲席往依虎丘禅院
释行海（宋代）

心对青灯作死灰，剑池山色思徘徊。
顶初试笠应嫌重，教有招书己懒开。
楚塞数行春雁转，吴天一片白云来。
定回月在松头静，还上生公旧讲台。
海月堂观涛
胡仲弓（宋代）

青天与海连，羲娥代吞吐。
封姨助余威，阳侯倏起舞。
或奔千丈助，或轰万叠鼓。
蓬弱此路通，只界一斥卤。
浩浩无当涯，尾闾闢地户。
嬴女驱鲛人，献怪扶桑府。
琛球来百蛮，玭珠还合浦。
独立象冈外，身世等一羽。
宇宙纳溟渤，万山齐伛偻。
清风与明月，造物不禁取。
临流喜得句，玉栏失笑拊。
眺望此一时，澒洞注千古。
安得卷上天，霈作天下雨。
王萼楼司马家棣邀同人春游作
金武祥（清代）

揽胜寻幽逸兴添，偏隅景物亦何嫌。使君为政原多暇，奇境能游任久淹。

杨柳一溪春涨腻，菜花十里午风甜。韶光易暮休轻掷，此日何期四美兼。
偈颂一百五十首
释心月（宋代）

药山休去，直得三十二相八十种好，
一时现前。然虽如是，
也好与一杓。
九日客路一首
黄省曾（明代）

秋帆岂不疾，白云行处长。山川过几日，犹未到吾乡。

闺里忆来雁，客中悲下霜。遥知旧林菊，寂寂自孤芳。
入京二首 其一
陆文圭（元代）

觚棱栖雀五云深，此日江湖向阙心。朽骨不堪重拂拭，涓人莫枉费黄金。
伍子胥庙
鲍寿孙（宋代）

百世子胥庙，犹存寂寞中。鞭尸生快怨，抉眼死遗忠。

故国古今梦，怒涛朝夕风。登临一长啸，斜日海门红。
青龙寺昙璧上人兄院集
王维（唐代）

高处敞招提，虚空讵有倪。坐看南陌骑，下听秦城鸡。

眇眇孤烟起，芊芊远树齐。青山万井外，落日五陵西。

眼界今无染，心空安可迷。
奉陪安守登膴原观
沈与求（宋代）

江南多佳山，骈首闯城郭。
缅怀在坦夷，要使一见廓。
邦侯王事馀，幽致到丘壑。
散策占城阴，含睇及民瘼。
爱此郊原平，膴膴富耕穫。
飞观鯈下临，丹碧荡霄堮。
野色四座浮，胸次潜领略。
千畦云弄黄，岁事初不恶。
斗酒行劳农，欢谣入酺醵。
胜地恶发挥，波神覆为虐。
萧辰谁与娱，一笑寄华酌。
落日耀旍旗，轻飚漾帘幕。
卷白起寿公，歌声渺林薄。
老农止勿狂，嗣岁有真约。
熙宁蜡祭十三首
佚名（隋代）

皇皇灵德，经纽万方。
承诏揶事，陟降以庄。
高冠岌峨，长俩锵洋。
嘉承神贶，令闻不忘。
暮归马上作
陆游（宋代）

石笋街头日落时，铜壶阁上角声悲。
不辞与世终难合，惟恨无人粗见知。
宝马俊游春浩荡，江楼豪饮夜淋漓。
醉来剩欲吟梁父，千古隆中可与期。
题宣州延庆寺益公院（咸通中入讲极承恩泽）
杨夔（唐代）

嘿坐能除万种情，腊高兼有赐衣荣。讲经旧说倾朝听，

登殿曾闻降辇迎。幽径北连千嶂碧，虚窗东望一川平。

长年门外无尘客，时见元戎驻旆旌。
百姓为公孙轨语
佚名（隋代）

驴无强弱，辅脊自壮。
游罗正仲磬沼深得一字
邓深（宋代）

磬沼去郭近，得朋忻一出。
曲水媚秋花，轻云翳寒日。
幽野惬心期，平远快目力。
率尔进所携，杂陈初匪一。
初无恶客来，不妨歌妓密。
浮白行觞政，追韵严诗律。
晚醉语纷纷，夕寒风淅淅。
策杖归去来，书床鸣蟋蟀。
二十一日同昌甫镇头和森桂时斋之句
韩淲（宋代）

斋楼之名散庵立，时哉时哉贵翔集。训行处仁要领会，德成胜翔由所习。

眼高四海远者远，知效一官急者急。工夫当思寸阴竞，渊源不可短绠汲。
张竞辰永康所居万卷堂
苏轼（宋代）

君家四壁如相如，卷藏天禄吞石渠。
岂惟邺侯三万轴，家有世南行秘书。
儿童拍手笑何事，笑人空腹谈经义。
未许中郎得异书，且共扬雄说奇字。
清江萦山碧玉环，下有老龙千古闲。
知君好事家有酒，化为老人夜扣关。
留侯之孙书满腹，玉函宝方何用读。
濠梁空复五车多，圯上従来一篇足。
绣定针
王吉昌（元代）

道忠告。想射日回天，到头虚耗。旷劫沉埋，名利气财识破，馀风旷扫。寸心清操。会得过、个中三盗。斡旋星斗，银河运转，浪倾丹灶。玄黄气相导。结地髓天精，蠢然腾倒。烹玉烧金，神化至虚，体合希夷深奥。彩云高蹈。露妙体、真空长傲。这些风味，咫尺世人不到。
闻曾裘父丈亡追用前韵寄审知二首
赵蕃（宋代）

钓船颇欲佐涪翁，当世知余莫取容。
谁料传亡终欠识，但同物论惜元龙。
司马相如琴台
岑参（唐代）

相如琴台古，人去台亦空。台上寒萧条，至今多悲风。

荒台汉时月，色与旧时同。
咏史乐府十二章·市价对
程盛修（清代）

臣近市，识贵贱。我后知不知，胡不采衢谚。临淄十万生齿多，家家粥踊可奈何。

踊之价，浮于屦，不喔咻，谁歌舞。仁人一言省于刑，顿教亿兆无诅声。

修德更不诛祝史，海岱千秋思晏子。
谒武肃王庙一绝呈汪帅卿
钱时（宋代）

干戈五纪乱如烟，吴越生成八十年。
遗像尘昏碑露立，三间败屋独萧然。
答畅校书当
韦应物（唐代）

偶然弃官去，投迹在田中。日出照茅屋，园林养愚蒙。

虽云无一资，樽酌会不空。且忻百谷成，仰叹造化功。

出入与民伍，作事靡不同。时伐南涧竹，夜还沣水东。

贫蹇自成退，岂为高人踪。览君金玉篇，彩色发我容。

日月欲为报，方春已徂冬。
夜赋
陈与义（宋代）

泊舟华容县，湖水终夜明。
凄然不能寐，左右菰蒲声。
穷途事多违，胜处亦心惊。
三更萤火闹，万里天河横。
阿瞒狼狈地，山泽空峥嵘。
虽弱与兴衰，今古莽难评。
腐儒忧平世，况复值甲兵。
终然无雨策，白发满头生。
鸣鹿颂
张宁（明代）

鹿鸣呦呦，于山之幽。载背载呼，言善其俦。维体泽泽，维角戢戢。

匪外之防，维内之则。相彼麟凰，寔郊寔薮。释是町疃，乐此灵囿。

以礼为罗，以爵为縻。匪罗匪縻，周行之归。展也佳宾，胡不云来。

式燕以遨，乐只有仪。文王不已，惠然来思。
贺新凉 秋夜怀琴如姑母
陆蓉佩（清代）

秋雨声初歇。怅迢迢、夜凉无寐，泪珠盈睫。曾记当时牵衣处，谁道几成长别。

叹海内、烽烟方急。料得扁舟将欲发，向天涯、多少愁难说。

从此便、江南北。

茫茫我亦嗟为客。盼征鸿、数行过尽，更无消息。二十年来如昨梦，往事何堪重忆。

应稽首、空王礼寂。乡国难禁回首望，入琴心、更恐哀弦绝。

书不尽，恨千叠。
延寿里精舍寓居
贾岛（唐代）

旅托避华馆，荒楼遂愚慵。短庭无繁植，珍果春亦浓。

侧庐废扃枢，纤魄时卧逢。耳目乃鄽井，肺肝即岩峰。

汲泉饮酌馀，见我闲静容。霜蹊犹舒英，寒蝶断来踪。

双履与谁逐，一寻青瘦筇。
商酒务谒程子祠
万邦荣（清代）

酒务留遗迹，祠堂对远峰。官卑聊自效，道大竟谁容。

遗像春风在，闲庭花雨浓。游杨真有幸，函丈日相从。
答颜延年诗
王僧达（南北朝）

长卿冠华阳，仲连擅海阴。圭璋既文府，精理亦道心。

君子耸高驾，尘轨实为林。崇情符远迹，清气溢素襟。

结游略年义，笃顾弃浮沉。寒荣共偃曝，春酝时献斟。

聿来岁序暄，轻云出东岑。麦垄多秀色，杨园流好音。

欢此乘日暇，忽忘逝景侵。幽衷何用慰，翰墨久谣吟。

栖凤难为条，淑贶非所临。诵以永周旋，匣以代兼金。
无题
寇准（宋代）

金甲珠襦锁绣扃，杜城残月葬娥英。
春风候馆花如雪，空有莺传度曲声。
丁收仲寺丞挽诗
蔡戡（宋代）

元佑名卿后，甘盘旧学臣。
肯堂真有子，论世岂无人。
仕至二千石，年垂八十春。
哀荣子毋憾，全福更谁论。
寄仙岩元上人
许景衡（宋代）

龙穴梅潭抱岭斜，忆曾同试雨前茶。稍须林壑开云叶，便倩儿童汲井花。

一别仙山空梦寐，五年边塞走尘沙。会须觅片閒田地，邻舍如侬有几家。
送任李二生赴举
王良臣（金朝）

尘涩鳌钩公子恨，风吹马耳谪仙愁。皇天老眼成人晚，今日男儿得志秋。

官样文章堆笔底，世情风色候江头。主司不是冬烘物，五色迷人莫浪忧。
崇圣寺别杨至之
许浑（唐代）

萧寺暂相逢，离忧满病容。寒斋秋少燕，阴壁夜多蛩。

树暗水千里，山深云万重。怀君在书信，莫过雁回峰。
送薛子荐还揭阳绝句三叠 其三
湛若水（明代）

宇宙何人不共天，达观天地未分前。我将明月送君去，此月普照无中边。
绍熙癸丑二月二十六日蒋助教言正招游阳华婆娑岩下薄暮乃归得诗五绝以纪其事 其二
李长庚（宋代）

偶寻三径到阳华，碧玉珍珑真可家。追想旧游如梦寐，摩挲石刻但咨嗟。
梦蝗
王令（宋代）

至和改元之一年，有蝗不知自何来。
朝飞蔽天不见日，若以万何筛尘灰。
暮行啮地赤千顷，积叠数尺交相埋。
树皮竹颠尽剥枯，况又草谷之根荄。
一蝗百儿月两孕，渐死高厚塞九垓。
嘉禾美草不敢惜，却恐压地陷入海。
万生未死饥饿间，支骸遂转蛟龙醢。
群农聚哭天，血滴地烂皮。
苍苍冥冥远复远，天闻不闻不可知。
我时心知悲，堕泪两目。
发为疾蝗诗，愤扫百笔秃。
一吟青天白日昏，两诵九原万鬼哭。
私心直冀天耳闻，半夜起立三千读。
上天未闻间，忽作遇蝗梦。
梦蝗千万来我前，口似嚅嗫色似冤。
初时吻角犹唧嗾，终遂大论如人间。
问我子何愚，乃有疾我诗。
我尔各生不相预，子何诗我盍陈之。
我时愤且惊，噪舌生条枝。
谓此腐秽余，敢来为人讥。
尔虽族党多，我谋久已就。
方将诉天公，借我巨灵手。
尽拔东南竹柏松，屈铁缠缚都为箒。
扫尔纳海压以山，使尔万噍同一朽。
尚敢托人言，议我诗可否。
群蝗顾我嗟，不谓相望多。
我欲为子言，幸子未易呶。
我虽身为蝗，心颇通尔人。
尔人相召呼，饮啜为主宾。
宾饮啜釂百豆爵，主不加诟翻欢欣。
此竟果有否，子盍来我陈。
予应之曰然，此固人间礼。
傧价迎召来，饮食固可喜。
蝗曰子言然，予食何愧哉。
我岂能自生，人自召我来啜食。
借使我过甚，从而加诟尔亦乖。
尝闻尔人中，贵贱等第殊。
雍雍材能官，雅雅仁义儒。
脱剥虎约皮，借假尧舜趋。
齿牙隐针锥，腹肠包虫蛆。
开口有福威，颐指专赏诛。
四海应呼吸，千里随卷舒。
割剥赤子身，饮血肥皮肤。
噬啖善人党，嚼口不肯吐。
连床列竽笙，别屋连嫔姝。
一身万椽家，一口千仓储。
儿童袭公卿，奴婢联簪裾。
犬豢羡膏粱，马厩余绣涂。
其次尔人间，兵皂倡优徒。
子不父而父，妻不夫而夫。
臣不君尔事，民不家尔居。
目不识牛桑，手不亲犁锄。
平时不把兵，皮革包矛殳。
开口坐待食，万廪倾所须。
家世不藏机，绘绣锦衣襦。
高堂倾美酒，脔肉脍百鱼。
良材琢梓楠，重屋擎空虚。
贫者无室庐，父子各席居。
贱者饿无食，妻子相对吁。
贵贱虽云异，其类同一初。
此固人食人，尔责反舍诸。
我类蝗名目，所食况有余。
吴饥可食越，齐饿食鲁邾。
吾害尚可逃，尔害死不除。
而作疾我诗，子语得无迂。
曾主管由宜春道中得遗弃小儿属予收养道间寄诗纪实次韵奉酬
许及之（宋代）

日月被八极，覆盆自无明。阳春妪万物，孤翰有悲鸣。

所以圣明治，要烛幽隐情。一旱出料外，谁与填饥坑。

豪家亦何心，闭籴门忍横。指囷宽嗷嗷，凛若临大兵。

雨馀百忧洗，痛定犹忡怔。今代子曾子，赞画外台清。

高轩昨过我，绝尘不容瞠。归途出城闉，岸许闻啼婴。

下车非内交，一念千金轻。摩挲脱九死，感慨恩更生。

抱持涉数舍，见我托此𡞦。再拜敢有渝，鞠养专厢荣。

嗟予何为者，世故亦饱更。识君千万间，胸次久已成。

所饥非一儿，公乎勉功名。
赠朱质
宋宁宗（宋代）

袖手长才世路轻，爱闲那有鬻荣名。
挂冠便欲辞丹阙，策杖还归老故城。
适喜不求三仕喜，传家惟有十分清。
林间佳处真恬退，好向廉泉自濯缨。
和参政丁侍郎洛下新植小园寄留台张郎中二首
宋祁（宋代）

水竹郊园占洛畿，私书素友约忘机。
公今已为苍生出，虽有云山那得归。
九华山费征君所居
罗隐（唐代）

草堂何处试徘徊，见说遗踪向此开。蟾桂自归三径后，

鹤书曾降九天来。白云事迹依前在，青琐光阴竟不回。

尽夕为君思曩日，野泉呜咽路莓苔。
渔父词十三首 其七
蒲寿宬（宋代）

清晓朦胧古渡头，烟中人语橹声柔。云五色，蜃成楼。

鸡鸣日出似罗浮。
过湖城诵隽不疑传作
刘敞（宋代）

北阙公卿如堵墙，谁持一语判兴亡。若知京兆人无及，正用春秋侍帝旁。
浣溪沙（李参政壁领客访环湖瑞莲席间索赋）
魏了翁（宋代）

晓镜摇空髻耸丫。夜盘承露掌分叉。翠芳绰约总无华。

欲往从之空怅望，潜虽伏矣莫藏遮。淤泥深处瑞莲花。
和伯氏
胡宏（宋代）

风高吹散日边云，绿水初回沙际春。
逝者如斯长不住，汨罗愁绝笑灵均。
送刘大尹宰石城
周旋（明代）

为客逢张镒，求贤荐马周。郎官千里去，祖道片时留。

候馆鸡声晓，征途马色秋。君王怀赤子，恩泽在承流。
悠然堂
唐文凤（明代）

若人抱奇趣，寝迹辟俗喧。结屋依故里，乔木非荒村。

平生谢轩冕，诗书夙所敦。远怀陶靖节，此意谁与论。

种秫秋已熟，艺菊寒始繁。东篱何必往，南山自当门。

悠然契心目，乐矣终忘言。痛饮聊自适，浊醪湛空樽。
伏中宿富乐山赏泉
洪咨夔（宋代）

唤船绝芙蓉，夹道森古柏。碧天倚熏笼，烈日发芗泽。

清凉奏水观，热恼脱火宅。石虬漱潺湲，银竹堕格磔。

林密天早昏，岩拥地少窄。坐久万想定，虚浸一奁白。

萤行露烱烱，蛩语风策策。胡床笛三弄，所欠可人客。
閒居杂兴六首
陈耆卿（宋代）

稷契不明经，伊傅不决科。
方册镌勋名，千古光不磨。
百年等一死，自立须嵯峨。
啾啾候虫鸣，辛苦如之何。
次韵鉴中八咏
于石（宋代）

青山削芙蓉，上有浮云生。
窈窕俯长流，逶迤带重城。
朝光散霞彩，暮色涵空青。
鸱夷去不回，遗尔千古名。
漓之水
曾丰（宋代）

漓者离也，胡离乎东而西其会。
永言西大，不渤而汇。
靡资弗沛，四有一逮。
亦孔之快。
送梁浮山 其一
霍与瑕（明代）

漠漠江天帆，送君去何所。破浪溯龙门，五色云深处。

东风归岭海，众芳盈洲渚。采芳欲赠君，忉怛劳心绪。

悠悠复悠悠，江皋独延伫。
临皋闲题
苏轼（宋代）

临皋亭下八十数步，便是大江，其半是峨眉雪水，吾饮食沐浴皆取焉，何必归乡哉！江山风月，本无常主，闲者便是主人。闻范子丰新第园池，与此孰胜？所不如者，上无两税及助役钱耳。
芗林五十咏·寓斋
杨万里（宋代）

宇宙一行店，谁为店主人。
主人亦解去，而况爂余薪。
姜邦杰以四绝见寄因和之 其二
虞俦（宋代）

州县丰登公事少，凝香燕寝只吟哦。乐天长短三千首，争似斯民击壤歌。
僧持黄夫子书来盗投诸水
陈之遴（明代）

夫子淹梁狱，书邮藉老禅。字珍宜诲盗，言洁合投渊。

肝胆蛟龙得，精神鲤雁先。不将持告密，犹叹胜时贤。
寄湘中郑明府
黄滔（唐代）

县与白云连，沧洲况县前。岳僧同夜坐，江月看秋圆。

琴拂莎庭石，茶担乳洞泉。莫耽云水兴，疲俗待君痊。
梦忆华亭华亭寺名在滇池中书洪益中求
曹义（明代）

天从飞锡到銮坡，几度华亭梦里过。琪树俨然窥色相，浮屠依里枕名阿。

香销石鼎尘留榻，云静松窗鸟自歌。行遍当时诵经处，觉来还记白云多。
舟中晓思
张耒（宋代）

树色未啼鸟，桨声初度航。
客灯青映壁，城角冷吹霜。
飘泊年来甚，羇游情易伤。
年丰清颍尾，吾计亦差良。
东潭宴饯河南赵少府
卢纶（唐代）

十载奉戎轩，日闻君子言。方将贺荣爵，遽乃怆离尊。

岸转台阁丽，潭清弦管繁。松篁难晦节，雨露不私恩。

坐使吏相勉，居为儒所尊。可怜桃李树，先发信陵门。
咏榴花
吕南公（宋代）

敷敷英乍含，春尽叶已碧。垂垂实稍残，秋晚花尚拆。

鲜妍谁造化，迟暮我彩色。方托晨露滋，何知早霜烈。

天时岂顾望，生理自溢逼。根柢或未衰，芳葩肯无益。

徐娘老情重，武后善涂泽。所美出虚疏，其殃乃穷极。

参差共冲气，窈窕负灵识。草木可毋讥，吾伤在人德。
南歌子（喜晴用前韵）
洪适（宋代）

住得如筛雪，方欣有脚春。谁云三尺不须循。若是诗僧月下，许敲门。

钜竹多中断，残梅竞小颦。畦丁说与主林神。扫洒板桥前径、待吾人。
次韵良佐
陶梦桂（宋代）

回也逍遥只寓言，参乎三省道真传。
明知荣悴何由我，谁道修真亦属天。
朝市山林皆寄耳，简编灯火故依然。
穷年矻矻人休讶，山宅臞儒便是仙。
叔白南游，有五和子乔新月别瓜州诗，余北归，复泊瓜州，感伤往迹，寄子乔
李宪噩（清代）

扬子渡头晚，落帆生客愁。月明应似昔，此宿又瓜州。

旧句远还忆，孤吟谁与酬？凋零无复道，那更滞边州？
题柳如是小像
赵翼（清代）

女假男装访名士，绛云楼下一言契。美人肯嫁六十翁，虽不须眉亦奇气。

妾肤雪白鬓云乌，伴郎白鬓乌肌肤。肯同搽粉称虞侯，并陋持门胜丈夫。
赠刘相士
华岳（宋代）

班超未侯汉，谁识乌孙客。
韩信已王齐，谁知长乐厄。
彼亦非异术，忠谀分黑白。
直道世且违，彼亦何足责。
自古勋业人，把镜惟自索。
顾我洒落资，足可振翰翮。
如何汗马秋，英雄尚南谪。
祗应捻胎鬼，手段不合格。
古括子刘子，阅人几千百。
一见麞鼠质，便许正疆场。
知子忠且谀，愚固未暇择。
万一符子言，亦可名简册。
它时双蹇驴，约子访黄石。
游慧林寺以三峡炎蒸定有无为韵得定字是日欲
陈与义（宋代）

我如东郊马，欹侧甘瘦病。
今晨举足轻，起行得幽胜。
抚窗唤懒融，槁面初出定。
眼中无长物，坐久炉烟正。
门前几乌帽，来往送朝暝。
岂知帽影边，有地白日静。
宝阁阴肃肃，童子色不令。
年来惜违人，一笑取归径。
愿言捐何肉，终岁奉清净。
檐铎岂印吾，出门有余听。
拜林和靖墓
高翥（宋代）

玉函香骨老云根，占断孤山水月村。
荐菊泉清涵竹影，种梅地冷带苔痕。
生前已自全名节，身后从谁问子孙。
惟是年年寒食日，游人来与酹清尊。
西江月
萧廷之（宋代）

拨动顶门关捩，自然虎啸龙吟。九还七反义幽深。出入不离玄牝。

运用玉炉火候，鼎中炼就真金。强兵战胜便收心。妙在无伤无损。
宫词 其六十二
赵佶（宋代）

韶阳偏逐禁宫先，三月青榆满地钱。嫔御直归多逸乐，高吟赓和缀新篇。
甲辰岁大饥莆中民风八首 其七
朱浙（明代）

旱气深时疫气生，凶荒自古势相成。穷乡卧病人人是，落日空原无哭声。
茉莉花
叶廷珪（宋代）

露花洗出通身白，沈水熏成换骨香。
近说根苗移上苑，休惭系本出南荒。
奉和元日应制
许敬宗（唐代）

天正开初节，日观上重轮。百灵滋景祚，万玉庆惟新。

待旦敷玄滋，韬旒御紫宸。武帐临光宅，文卫象钩陈。

广庭扬九奏，大帛丽三辰。发生同化育，播物体陶钧。

霜空澄晓气，霞景莹芳春。德辉覃率土，相贺奉还淳。
用立方韵二首 其一
葛胜仲（宋代）

山村艰食宇昼合，斋钵相呼坐僧榻。今朝瘦羊忽入馔，云是馂馀彻膢腊。

年大才疏合退休，尚玷恩华只自羞。赏延亹亹来踵武，命服童孙尚羁午。
西斋
刘兼（唐代）

西斋新竹两三茎，也有风敲碎玉声。

莫恨移来栏槛远，譬如元本此间生。
春晚看群公朝还人为八韵
陈子良（唐代）

游子惜春暮，策杖出蒿莱。正直康庄晚，群公谒帝回。

履度南宫至，车从北阙来。珂影傍明月，笳声动落梅。

迎风采旄转，照日绶花开。红尘掩鹤盖，翠柳拂龙媒。

绮云临舞阁，丹霞薄吹台。轻肥宁所羡，未若反山隈。
挽周仲深郎中词
韩元吉（宋代）

才力轩轩动汉庭，清时指日致功名。
一同在昔歌遗爱，两郡于今有治声。
使节暂分秦望重，郎星初近太微明。
死生契阔空泉壤，赙典殊恩世亦荣。
题徐参议所藏唐人浴儿图
王炎（宋代）

右相尝惭呼画师，技痒仍复拈毛锥。
逼真谁作此赝本，亦有妙意生妍姿。
中庭燕坐必主妇，绿云高髻香罗衣。
嫣然嫔妾左右侍，前浴能言丹凤雏。
娉婷及笄女公子，素腕拥项相携扶。
两两为朋四髫龀，乳卢随逐相谐嬉。
掌中看珠二少艾，捧腮却立鸦鬟奴。
屏间拥膝袖玉笋，疑是梦阑颦翠眉。
侧身背面按筝者，冰肌绰约不自持。
床前跪起各姝丽，为儿理发抆涕洟。
有犬斓斑受摩抚，与人习熟无猜疑。
梳妆淡薄服制古，如见永徽贞观时。
若非侯家及主第，人物无此美且都。
荆钗布襦小家妇，生子不如山下麑。
满歌行
王世贞（明代）

为善无近名，不见古人，逊天下躬耕。逃之渭水，洗耳见轻。

又言为恶无近刑，不见古人，佯狂漆身。清质浊文，卒称逸民。

桓文假仁，乃霸四海。盗蹠脯肝，以牖下死。乾坤失信，刚柔安纪。

五星背躔，焉所照理。我欲为善，善不可为。我欲为恶，恶非所知。

刑名之间，余其庶而。何以导之，仪狄我师。栖山得玉，将刖而足。

泅海得珠，将剖而肉。不如种田亩，得秫与粟。家蓄五母鸡，二母彘。

一日一饱，三日一醉。出则止野，归则止舍。不知有天，无论在地。

东邻送丧，西邻生儿。寒暑为垆，风雨鼓之。销冶红颜，以就衰羸。

旷视今古，曷如蜉蝣。智者亡何，聊以不忧。王孙达生，厥师庄周。

庄周怖死，抑孰与俦。
新秋晚归
陆游（宋代）

玉粒尝新稻，金风作好秋。
鴈回沙漠信，蝉噪夕阳愁。
立久云生岫，归迟月满楼。
吟余露华冷，砧杵起江头。
思二亭送光禄谢寺丞归滁阳
欧阳修（宋代）

吾尝思丰乐，魂梦不在身。
三年永阳谪，幽谷最来频。
谷口两三家，山泉为四邻。
但闻山泉声，岂识山意春。
春至换群物，花开思故人。
故人今何在，憔悴颍之滨。
人去山自绿，春归花更新。
空令谷中叟，笑我种花勤。
偈十六首 其九
释士圭（宋代）

烈火焰中，蟭螟虫如何栖泊。大炉韛里，金刚钻烧得通红。

蓦然脑后一锥，铁佛也须汗出。佛祖重新煅炼，衲僧再上钳锤。

直饶千手大悲，这里如何摸索。打破从教重锢鏴，休言钝铁费钳锤。
宿楚丘怀石子植颜平仲赵才仲
吕本中（宋代）

暮行楚丘北，适与寒雨值。旅舍一尺泥，又乏刍秣费。

故人渺天涯，客子初夜至。披衣附残火，煮茗当晚馈。

昏昏傍晚枕，悄悄入清睡。向来谈笑声，已若异世事。

但觉舌本间，尚有宿酒味。鸿鹄乘秋风，意在网罗外。

强饭无多谈，此语敢失坠。
山中时景四首 其三
蓝智（明代）

强与登高行路难，溪桥危坐对秋山。白云红树添诗兴，月上长空忘却还。
蒲中次韵提举赵正之秦亭唱和五首 其四
赵鼎（宋代）

要作哦诗伴，何妨结驷来。琼林有馀韵，水槛绝纤埃。

醉胆江山阔，吟毫花草开。只应闻雁夜，梦枕思悠哉。
送钟狂客应荐北行
张诩（明代）

君不见长安少年游侠儿，斗鸡走马气如霓。风尘著雨街街净，花柳和烟处处迷。

又不见金紫煌煌号卿相，甲第歌钟烂相望。青娥皓齿歌宛转，银筝牙板声嘲喨。

去年匹马入帝畿，风光如旧人事非。向日少年多乞丐，高门半改为荆扉。

转眼变更便如此，千秋万载何极止。往访旧日东邻家，惟有一翁出纳履。

初时相见不相识，细说来因方大喜。问之多是感慨言，不觉相看泪如水。

三月花明君始到，料得伤心亦如此。
臂痛谒告，作三绝句示四君子
苏轼（宋代）

小阁低窗卧宴温，了然非默亦非言。
维摩示病吾真病，谁识东坡不二门。
无题三首 其二
李之仪（宋代）

步武高低外，生涯梦寐中。不知三径足，信是一生穷。

触目如逢旧，随缘似有功。便应参羽翼，何异注鱼虫。
寒食清明十首 其三
刘克庄（宋代）

老人七十八，佳节一百五。丁宁海棠花，更可数日不。
南谿书斋
于鹄（唐代）

茅屋往来久，山深不置门。草生垂井口，花落拥篱根。

入院将雏鸟，寻萝抱子猿。曾逢异人说，风景似桃源。
清明连上已
穆修（宋代）

改火清明度，湔衫上已连。
芳辰来属续，游事困联翩。
酒帐经旬直，花司併日权。
侠儿狂不足，犹恨促春妍。
明庆寺
杨备（宋代）

翠壁如屏旱不枯，一泓甘滑饮醍醐。
高僧此闻丝竹，还有金鳞对跃无。
风入松（寿恕齐谢待制）
陈允平（宋代）

西清人住水云乡。心静日偏长。闲中自乐壶天趣，笑红尘、谁是闲皇。垒嶂双溪争似，西湖雨色晴光。

碧龟巢处藕花香。波影浸书床。庭前一种红兰树，薰风又、吹长瑶芳。竹外椿前舞采，柳边槐底鸣榼。
赠严侍御
宋之问（唐代）

受脤清边服，乘骢历塞尘。当闻汉雪耻，羞共虏和亲。
婆罗门引（无射羽，俗名羽调为怀宁赵仇香赋）
吴文英（宋代）

香霏泛酒，瘴花初洗玉壶冰。西风乍入吴城。吹彻玉笙何处，曾说董双成。奈司空经惯，未畅高情。

瑶台几层。但梦绕、曲阑行。空忆双蝉□翠，寂寂秋声。堂空露凉，倩谁唤、行云来洞庭。团扇月、只隔烟屏。
奉咏戒庵先生真率蓬窝
蒋伟（清代）

小结茅茨剩贮春，寻常风月自相亲。游行何必追康节，犹有温公会里人。
芳乐苑故址
李嶟端（清代）

王气江东势渐倾，纷纷土木壮台城。苑从赵鬼歌中起，花向潘妃步底生。

蔓草久依驰道长，清尘无复属车行。山僧莫更谈遗址，落日秋风只雁声。
恋绣衾（宫中吹箫）
刘辰翁（宋代）

胭脂不涴紫玉箫。认宫中、银字未销。但凤去、台空古，比落花、无第二朝。

天涯流落哀声在，听乌乌、不似内娇。漫身似、商人妇，泣孤舟、长夜寂寥。
己酉岁书怀
宇文虚中（宋代）

去国匆匆遂隔年，公私无益两茫然。当时议论不能固，今日穷愁何足怜。

生死已从前世定，是非留与后人传。孤臣不为沈湘恨，怅望三韩别有天。
寄武冈宰宋雪岩
张炜（宋代）

柳下分携须影苍，好风吹梦过都梁。诸蛮帖化花阴静，一骑飞都荐墨香。

书就几曾逢驿使，公馀应不冷奚囊。云情鹤态元如旧，应倚株梅忆锦乡。
送朱生回
王绂（明代）

雁落烟汀远树微，扁舟江上送君归。到家正好新醪熟，应向堂前戏綵衣。
江梅引 气邪归正
王吉昌（元代）

浩然气动混元功。契修崇。运清风。透彻三关，上下自然充。腠外浮游收入内，尽一指，都归玉路中。神迎天谷傲晴空。养冲融。得疏通。体了无萦，澄湛证参同。物我两忘真豁畅，无为理，至圆成显圣功。
怀天台
谢伋（宋代）

有妹有弟奉亲慈，我因官事独此縻。
涛江身隔一万里，永日心思十二时，
恋豆岂能劳远驾，临流端欲赋清诗。
故山尚有茅茨旧，端策何须更拂龟。
四言诗
孙思邈（唐代）

取金之精，合石之液。列为夫妇，结为魂魄。一体混沌，

两精感激。河车覆载，鼎候无忒。洪炉烈火，烘焰翕赫。

烟未及黔，焰不假碧。如畜扶桑，若藏霹雳。姹女气索，

婴儿声寂。透出两仪，丽于四极。壁立几多，马驰一驿。

宛其死矣，适然从革。恶黜善迁，情回性易。紫色内达，

赤芒外射。熠若火生，乍疑血滴。号曰中环，退藏于密。

雾散五内，川流百脉。骨变金植，颜驻玉泽。阳德乃敷，

阴功□积。南宫度名，北斗落籍。
和郑邦达主簿五绝
黄公度（宋代）

望重东京宪与香，自怜忝祖寸无长。
高天厚地容蝼蚁，乞与江湖作漫郎。
益津八景 其一 霸台朝阳
卢龙云（明代）

先朝遗胜有高台，晓日登临霁色开。望似泰山标日观，气如沧海射蓬莱。

五云彩彻层霄迥，万里辉腾八极回。任是阳光能被远，苍凉先向此中来。
次韵宋传道夜雨闻捷
韩元吉（宋代）

边地山川自汉家，蠭旗图画拂云斜。
江干战骑膺如虎，塞上神云斧似鸦。
羽檄故应烦号令，星车底用赋皇华。
军声旨日腾三捷，阵势他年本六花。
服除送兄弟还都
韩维（宋代）

日月忽已远，再见新谷升。
丧期有常数，吉我衣与襟。
俯仰自悲咤，泪下肝胆崩。
尚推立身报，未即泯馀生。
肃肃忠宪公，秉德辅休明。
报国有遗意，训言犹在听。
况兹世厚恩，兄弟秩王庭。
一朝出门去，事业各自营。
上当答君仁，上以为亲荣。
独此抑疴瘵，谢喧守柴荆。
扫冢奉时祭，履田课春耕。
既无公家责，聊徇狷者情。
出处虽云异，要以道为程。
复和呈莫仲篪
高质斋（宋代）

溪石绣苔绿，溪风飘晚凉。
坐久得自若，物外知谁忙。
渴饮竹泉冷，饥饭松花香。
春光忽云暮，□□□□阳。
游臞庵
吴芾（宋代）

松江桥畔阚名园，一别重游二十年。
种德堂前松菊茂，浮天阁下水云连。
同来朋旧今谁在，独去情怀只自怜。
若许拂衣从此逝，不妨长泛钓鱼船。
钜鹿公主歌辞 其三
佚名（隋代）

钜鹿公主殷照女。皇帝陛下万几主。
和施彦执怀姚进道叶先觉韵
张九成（宋代）

西湖十里山，春风一杯酒。
兹兴良不浅，何日落吾手。
我读君和诗，襟期一何厚。
同生上下宇，共阅古今宇。
死生何足云，余年付美酎。
佩印还故乡，衣锦眩春昼。
一时正儿嬉，千岁堕尘垢。
所以贤达人，中怀元有守。
试看窗日中，野马互奔骤。
区区竟何成，尚夸舌在口。
宿习犹未除，新诗漫怀旧。
环顾天地间，四海惟三友。
两老虽未死，二妙已先踣。
生者岂其巧，死者亦非谬。
君如悟斯契，万事可怀袖。
铜钱自如山，金印自如斗。
只今定何间，腐骨久已朽。
篱菊师渊明，庭草悲王胄。
彼已升层霄。此犹凿户牖。
浩歌君其聆，相看都皓首。
章懿皇太后挽辞二首 其二
韩琦（宋代）

梦日推祥旧，仪坤讲礼新。帝亲无及养，天意此何仁。

宫寝延嵩月，袆褕寓洛尘。欲知仁主孝，泪血送龙輴。
过洛社望南湖暮景三首
杨万里（宋代）

一阵南风似箭来，蒲帆飞上最高桅。
两边岸柳都奔走，不及追船各自回。
南轩独坐
余芑舒（宋代）

往来都是由天造，妙处何须更我为。
但向物初看老子，恍然身外有婴儿。
偈倾一百六十九首
释智朋（宋代）

一处通，千处万处绝罗笼。
青山常在，知识难逢。
威音王已前，犹常坐家致仕。
衲僧气宇如王，沩山笠子，
志公拄杖。
平水
陆游（宋代）

旅饭风埃小市傍，却呼拄杖踏斜阳。
可怜陌上离离草，一种逢春各短长！
浪淘沙（再和）
张榘（宋代）

雨过暮天南。高下青峦。小楼燕子话春寒。多少夕阳芳草地，雾掩烟漫。

别恨正相关。心上眉间。离歌一曲间悲欢。后夜月明何处梦，钟阜容山。
次韵袁德夫春日书事二首
郭印（宋代）

满眼烟光困不胜，群红委地绿堆林。
空庭鸟下簿书退，小院燕归帘幙深。
千里故人萦午梦，一樽新酒隔春岑。
多情柳外莺声啭，似向东风写客心。
毛遂脱颖
林耀亭（清代）

因人成事究何惭，志士安能把口缄。忽露词锋宁碌碌，一朝囊脱独超凡。
後杂兴
陆游（宋代）

腊雪瑞我麦，春雨嘉我谷。
老农无他求，一饱万事足。
别齐安税务窗竹二绝
张耒（宋代）

随流泛梗虽无定，别渚栖鸿亦有情。
为问竹窗清夜月，从今谁解听秋声。
方壶自咏
汪莘（宋代）

残腊天垂老，新春日始孩。
玄君归浑沌，青帝出胚胎。
楼上独倚处，海边相见来。
闲思栽五柳，怒欲拔三槐。
婉儿怨戏柬敬承五首 其四
冯琦（明代）

故剑谁相问，前鱼祇自悲。转因辞宠日，私忆合欢时。

隔牖歌桃叶，因风泣柳枝。啼痕还自掩，羞遣侍儿知。
迷仙引
关咏（宋代）

春阴霁。岸柳参差，袅袅金丝细。画阁昼眠莺唤起。烟光媚。燕燕双高，引愁人如醉。慵缓步，眉敛金铺倚。嘉景易失，懊恼韶光改。花空委。忍厌厌地。施朱粉，临鸾鉴，腻香销灭摧桃李。

独自个凝睇。暮云暗、遥山翠。天色无情，四远低垂淡如水。离恨托、征鸿寄。旋娇波、暗落相思泪。妆如洗。向高楼、日日春风里。悔凭兰、芳草人千里。
寻东溪还湖中作
刘昚虚（唐代）

出山更回首，日暮清溪深。东岭新别处，数猿叫空林。

昔游有初迹，此路还独寻。幽兴方在往，归怀复为今。

云峰劳前意，湖水成远心。望望已超越，坐鸣舟中琴。
千秋岁 寿程竹逸七十
朱思本（元代）

虎溪清旭。瑞气生华屋。无量寿，如川福。簪缨门阀好，诗礼家声肃。真乐处，庭阶侃侃森兰玉。问迅溪边竹。色与灵椿绿。多积善，祯祥熟。皇天私有许，甲子从新读。千二百，空同不待仙人祝。
题翠蛟亭
赵汝諿（宋代）

百丈寒蛟下翠庭，幽人相对觉风生。
阑干小倚飞觞处，一曲松风乱雨声。
偈八首 其四
释思慧（宋代）

透得荆棘过，枯木堂中第一座。拈得笔头挥，长连床上第二机。

若向个中论胜劣，得便宜是落便宜。
依韵酬光化李简夫屯田
范仲淹（宋代）

老来难得旧交游，莫欢樽前两鬓秋。
少日苦辛名共立，晚年恬退语相投。
龚黄政事聊牵强，元白邻封且唱酬。
附郭田园能置否，与君乘健早归休。
咏史上·赵充国
陈普（宋代）

五万消磨作四千，羌人镣尽汉人全。
并生虽愧征苗旅，比似嫖姚却大贤。
浪淘沙
钱宛鸾（清代）

好梦几番惊。花又凋零。东风难记许多情。病雨伤春忙过了，一事无成。

空对晚山青。眉影分明。却教私语向银屏，燕子飞来人不见，徙倚空亭。
幽人
杜甫（唐代）

孤云亦群游，神物有所归。麟凤在赤霄，何当一来仪。

往与惠荀辈，中年沧洲期。天高无消息，弃我忽若遗。

内惧非道流，幽人见瑕疵。洪涛隐语笑，鼓枻蓬莱池。

崔嵬扶桑日，照耀珊瑚枝。风帆倚翠盖，暮把东皇衣。

咽漱元和津，所思烟霞微。知名未足称，局促商山芝。

五湖复浩荡，岁暮有馀悲。
昼睡
陆游（宋代）

体中小不佳，惟睡自以休。
睡美自成梦，去为万里游。
万里游尚自，乃复有得丧。
漂摇一叶舟，抓舞千重浪。
午鸡忽惊起，向梦安在哉？童子解原梦，篝火具茶杯。
书向耐轩
张炜（宋代）

芗林一谱传清白，以耐名轩更出奇。
修竹护窗梅夹路，岁寒消息独君知。
贺澹庵先生胡侍郎新居落成二首 其二
杨万里（宋代）

眼高不肯住清都，梦绕江南水竹居。却入青原更青处，饱看黄本硬黄书。

剪裁风月聊堪醉，拆洗乾坤正要渠。赐宅不应公得免，未知北第似林庐。
柳梢青
张履信（宋代）

雨歇桃繁，风微柳静，日淡湖湾。寒食清明，虽然过了，未觉春闲。

寒云掩映春山。真水墨、山阴道间。燕语侵愁，花飞撩恨，人在江南。
采桑子·别来长忆西楼事
晏几道（宋代）

别来长忆西楼事
结遍兰襟
遗恨重寻
弦断相如绿绮琴
何时恨枕逍遥夜
细话初心
若问如今
也似当时著意深
游石桥
黄炏（宋代）

人道灵瓜有护持，蜿蜒果见著青枝。
一时耳目穷何尽，万事由来不可知。
赠吴骏公先生
白胤谦（清代）

先辈名高四海宗，帝乡华发此相逢。即看日下人如鹤，共倚天边气是龙。

双阙露凝仙子掌，十洲云拥大夫松。上林羽猎谁能赋，顾问应沾圣泽浓。
偕王道观雪中联句 其十五
黄裳（宋代）

砌铺砧上练，池泛瓮中醅。丰满莫见睍，优閒休及隤。

遗圆还得璧，临翠忽亡苔。弄巧俄颠漩，争狂忽溯洄。
红窗睡 护花灯
邹祗谟（清代）

检点红缸，缭绕香凫，翡翠里、不教花睡。非云非月非霞处，花与灯俱醉。

莫教东风容易崇。只数点、金枝绛萼，夜光相配。银泥双袖，障兰膏一会。
汉铜虎符歌
朱德润（元代）

建章前殿金凤凰，兵符五出单于降。汉家明诏下鸡鹿，将军夜送呼韩王。

棘门骠骑多猛士，酒酣击剑愿效死。征和丞相佐君王，从此合符兵不起。

霜风千年换陵谷，铜秀土花青似玉。班班只忆汉彤庭，用夏那知变夷俗。

当时衔命出关中，编须岂敢要奇功。平原豺兽不择肉，印章千里空泥封。
华州逢杨重夫
康海（明代）

一自京华别，悠悠十七年。形容常入梦，笑语竟无缘。

岂忆穷冬日，相逢华岳前。无能共杯酒，相对益凄然。
李舍人独直
杨亿（宋代）

阁凤巢高拂彩霓，玉芝香杂武都泥。
十行汉札如丝出，六幕尧天倚杵低。
露井冰销垂素绠，仙茎日转射璇题。
赫蹄云落知谁见，馀力何妨颂碧鸡。
志宏以牡丹酴醾见遗戏呼牡丹为道州长且许时饷酴醾作二诗以报之 其一 牡丹
李纲（宋代）

我昔驱车游洛阳，正值名圃开花王。嫣然万本斗妍媚，彫槛绰约罗红妆。

风枝似响湘浦佩，露苞如浴骊山汤。乍惊照眼国色好，更觉扑鼻春风香。

鞓红檀点玉版白，细叶次第舒幽房。玉奴纤指尚馀捻，鹤翎坐恐随风翔。

就中品格最奇特，共许魏紫并姚黄。千金不惜买一醉，少年浑欲花底狂。

归来试作牡丹谱，未服秉笔惟欧阳。自从游宦多感伤，况此远谪闽山傍。

谛观世味如嚼蜡，惜花未免犹膏肓。亦知春色到庭户，不见此花如未尝。

子于何处得一本，赠我意厚诚难忘。戏言剑浦此为最，聊试呼作道州长。

化工彫刻无厚薄，地气培植非其乡。虽云单叶不入品，无那富艳踰群芳。

愿言爱惜勿嘲诮，且醉玉斝酬韶光。
九日留交代
陈造（宋代）

归轩小驻莫匆匆，佳节胡宜客路中。
已缔金兰千载契，政思萸菊一樽。
磕山烟薄秋容瘦，槐衮帘疎晚照红。
此兴向君歹不浅，要看醉帽受西风。
题宣府察院冰雪轩壁呈杨绣衣
江源（明代）

冰雪轩前足壮观，我来终日恣盘桓。秋霜烈日同名节，石竹黄盘共岁寒。

万里澄清看揽辔，九霄击搏任飞翰。醉来题壁因君赠，撚断吟髭句未安。
送苏龙图知明州 其一
吕本中（宋代）

知君乡味忆吴馂，便逐轻鸥下急湍。更使烟云有佳思，莫驱鼓吹傍湖山。
诸公廷对甫迩复用前韵
王十朋（宋代）

清源紫帽发英灵，万斛词源水注溟。遥想恩袍动草色，定知喜气彻天庭。

名高虎榜唐文杰，人半云台汉列星。累月笞儿几翁妪，夜深灯火督穷经。
兴龙节集英殿宴教坊口号
苏颂（宋代）

赤龙应世季冬初，上八开祥霓绕枢。
金石宣和韶九奏，乾坤荐寿岳三呼。
善邻两使星轺集，拱极千官蕊绶趋。
共捧尧钟歌既醉，洋洋朝野正欢娱。
石龙泛海作
莫汲（宋代）

一帆点破碧落界，八面展尽虚无天。
柂啸海波阔，今夕何夕吾其仙。
谢霍丘静乐亭
刘攽（宋代）

河阳种花春已滋，彭泽酿酒醉无期。宣城家声故未泯，单父弦无方尔为。

会知丘壑潜高兴，新作池塘出梦思。多惭嵇吕相思意，空寄羊何共和诗。
提刑察院王丈挽词 其一
范成大（宋代）

论蜀三年戍，还吴万里船。云归双节后，雪白短檠前。

百世春秋传，一丘阳羡田。浮生如此了，何必更凌烟。
枇杷
韦骧（宋代）

美种盛东南，园林十二三。金丸方磊落，琼液正包含。

采熟鸣禽怨，餐多稚子贪。岂须江国重，天下嗜柔甘。
次韵昌甫所赋癞可瘦权且言去岁到白鹿洞 其二
韩淲（宋代）

当年权可气横秋，此日匡山亦雪不。莫恨禅床人寂寂，可论书院鹿呦呦。
挽赵秋晓
黎善夫（宋代）

年时父子记同登，讵意天从杞国倾。
辇路春风三月梦，山庄夜雨十年灯。
率更帖墨知魁梧，庾信文章迈老成。
二妙风流今已矣，薤歌赋罢泪沾膺。
移耶溪旧居呈陈元初校书
陈孙（唐代）

鸡犬渔舟里，长谣任兴行。即令邀客醉，已被远山迎。

书笈将非重，荷衣著甚轻。谢安无个事，忽起为苍生。
闻官军收复准部四城 其四
杨锐（清代）

瀚海封疆重，将军号令轻。准回初有议，中外本同情。

贵胄仍专阃，獯戎屡畔盟。终朝立行省，藩部比陪京。
和石庵洪府理金沙酴醾牡丹二首
何梦桂（宋代）

洛茶欲放趁春忙，一架花添两样芳。
倚槛白红多侍女，临轩黄紫是真王。
只愁吴苑馆娃老，无奈唐宫春恨长。
说与天公须爱惜，莫教风雨委泥香。
和次山游朝阳岩
胡寅（宋代）

画船浮客到岩阿，小阁经年又一过。
天远恍如开翠幕，江春浑似绕青罗。
雨晴风日山山丽，花发园林处处多。
早四郊膏泽遍，试从尧壤嗣农歌。
朱润轩寿
严嵩（明代）

他乡献寿逢新岁，同里相过总近亲。行乐不妨时序改，交驩惟有酒杯频。

岸花樯燕能留客，对水看山不负春。闻说挥金多义事，江城无限待餔人。
雨夜送友人先还雷峰
释今严（明代）

风雨苦残春，如何重别人。几杯清茗后，一榻独閒身。

烟水劳予梦，慈容羡尔亲。故山明月夜，应念绿薇贫。